Správa o povodniach 
za obdobie júl - september 2005

Povodňová aktivita v období júl–september 2005
Vplyvom intenzívnej zrážkovej činnosti v Nemecku a Rakúsku došlo k zvýšeniu hladín aj na slovenskom úseku Dunaja a k dosiahnutiu I. stupňa povodňovej aktivity(PA). Ďalšia búrková činnosť vyvolala vznik povodňových situácií v povodiach vodných tokov Topľa, Torysa a Hornád na východnom Slovensku a v povodí pravostranného prítoku rieky Váh – Biela voda pri meste Púchov.
	Na vodomernej stanici Devín Dunaj kulminoval 25.8.2005 o 24.00 hod. pri vodnom stave 662 cm, v Bratislave medzi 1.00-2.00 hod. pri vodnom stave 686 cm, čo zodpovedá prekročeniu I. stupňa PA. Zvýšené hladiny boli aj na rieke Morava a Malý Dunaj, pričom boli v prevádzke čerpacie stanice (ČS) vnútorných vôd Zohor, Asód a Kľúčovec.
	Dňa 23.8.2005 nastala lokálna prietrž mračien v obci Dohňany. Prívalová voda vybrežila z koryta toku a nekontrolovane pretekala po miestnej komunikácii a zaplavila pivnice priľahlých domov. Boli poškodené miestne komunikácie a na troch miestach vznikli deformácie cestného telesa. V obci Dohňany bol vyhlásený III. stupeň PA.
Najkritickejšia situácia nastala po výdatných zrážkach v dňoch 15. a 16. augusta 2005 na východnom Slovensku. Intenzívnou zrážkovou činnosťou v povodí Tople v úseku Bardejov – Vranov nad Topľou došlo k vybreženiu vody z korýt prítokov Tople, ako aj k vybreženiu do inundácie, čo spôsobilo následné zaplavenie priľahlých poľnohospodárskych pozemkov, komunikácií, záhrad a rodinných domov. Kritická situácia bola hlavne v povodí toku Radomka, kde došlo následkom vybreženia k zaplaveniu častí obcí Šarišský Štiavnik, Radoma, Okrúhle, Matovce, Giraltovce a Mičákovce. K vyliatiu vody z koryta došlo aj na prítokoch Radomky. V obci Kračúnovce došlo k vybreženiu potoka Topoľa, v obci Kučín k vybreženiu Kožianského potoka a taktiež rozvodnená Topľa v inundácii ohrozila časť intravilánov v obciach Lascov, Brezov, Vyšný Kručov, Nemcovce, Marhaň, Kučín, Dubinné a Kurina.
	V obvode Stropkov došlo k vybreženiu z koryta toku Olšavka vo Vyšnej a Nižnej Olšave.
	Kritická situácia nastala aj v obvode Vranov nad Topľou. K vybreženiu vody z koryta došlo na týchto tokoch a v uvedených obciach: Voliansky potok - Remeniny, Matiaška, Skrabský potok - Skrabské, Petkovský potok - Žipov, Čičava-Merník, Vranov, Rakovec-Vranov, časť Lomnica, Starý jarok - Bystré. 
	V rámci zabezpečovacích prác bola zabezpečená stabilizácia brehov Volianského potoka v obci Remeniny a Matiaška, na Kvakovskom potoku bola odstraňovaná poškodená a odplavená dlažba z úpravy, na Vranovskom potoku sa realizovalo čistenie hrablíc, na potoku Čičava navyšovanie hrádze vrecami s pieskom a na povodňovom dvore vo Vranove nad Topľou bolo zabezpečované čerpanie vody.
	V dôsledku intenzívnej zrážkovej činnosti v okrese Trebišov došlo k výraznému vzostupu hladiny Bačkovského potoka v obci Parchovany, kde hrozilo preliatie hrádze a zaplavenie rodinných domov. Na základe rozhodnutia OPK v Trebišove a súhlasu KPK  bol podaný SVP, š.p. Banská Štiavnica návrh na ÚPK vo veci odsúhlasenia prerušenia ĽB hrádze Bačkovského potoka v rkm 2,100 – 2,105 za účelom odľahčenia povodňových prietokov. Po prerušení hrádze voda zo zaplavených poľnohospodárskych pozemkov odtiekla do Manovho kanála a následne do toku Trnávka, čo sa prejavilo zvýšením vodných stavov v Trnávke.
	Stav a rozsah zaplavených plôch: 
V obvode SVP, š.p., OZ Piešťany boli zaplavené pivničné priestory 8 rodinných domov. V obvode Vranov nad Topľou bolo zaplavených cca 200 ha pôdy vrátane záhrad a ostatných plôch.
Počet miest a obcí postihnutých povodňou:
V obvode SVP, š.p. OZ Košice bolo postihnutých povodňou 70 obcí, z toho:
Závod Povodia Bodrogu a Hornádu Košice 29 obcí a to: Radoma, Okrúhle, Soboš, Štefurov, Vaľkovce, Matovce, Fijaš, Kračunovce, Železník, Mičakovce, Hermanovce, Milpoš, Prešov, Bzenov, Rokycany, Janov, Radatice, Kojatice, Svinia, Jarovnice, Lada, Kapušany, Lipníky, Záborské, Nemcovce, Brežany, Sabinov, D.N.Ves, Ľubina, Jakubovany, Lipany, Lesíček.
	Závod PB Trebišov 41 obcí z toho:
V obvode Vranov nad Topľou bolo zaplavených 20 obcí a to: Vranov nad Topľou, Hanušovce, Babie, Ďurďoš, Vlača, Remeniny, Matiaška, Vavrinec, Prosačov, Bystré, Hlinné,  Soľ, Jastrabie, Merník, Čičava, Majerovce, Veľký Žipov, Skrabské, Petkovce, Kvakovce.
V obvode Svidník v povodí Radomky bolo zaplavených 11 obcí a to: Banský Štiavnik, Radoma, Okrúhle, Matovce, Giraltovce, Mičákovce, Soboš, Štefurov, Valkovce, Fijaš, Kračúnovce.
V obvode Bardejov v povodí Tople bola zaplavená časť intravilánov 8 obcí a to: Lascov, Brezov, Veľký Kručov, Nemcovce, Marhaň, Kučín, Dubinné, Kurina.
V obvode Stropkov došlo k zaplaveniu častí 2 obcí a to: Olšava a Veľká Olšava a to pomiestnym vybrežením toku Olšavka z dôvodu vzniku zátarás na mostnom objekte.
Počas povodňovej aktivity boli vykonávané nasledovné opatrenia a postupy prác:
SVP, š.p. Banská Štiavnica,
OZ Bratislava - prečerpávanie vnútorných vôd na ČS Zohor, Asód a Kľúčovce
-	monitorovanie povodňovej situácie na Dunaji
            OZ Piešťany   - zabezpečovacie práce na stabilizácii nátrží v obci Dohňany
	           OZ Košice - odstraňovanie zátarás a spadnutých stromov z korýt vodných tokov,
-	stabilizácia dna a brehov vodných tokov navážaním lomového kameňa,
-	odstraňovanie štrkových lavíc z korýt vodných tokov,
-	odstraňovanie nánosov z korýt vodných tokov,
-	zvyšovanie brehovej čiary vrecami s pieskom,
-	prerušenie a následné uzatvorenie ĽB hrádze Bačkovského potoka,
-	prečerpávanie vnútorných vôd čerpacími stanicami,
-	sanácia priesakov na ochranných hrádzach.